**DODATAK – DESET TEMA**

**Temeljno pitanje**

Ova Sinoda postavlja temeljno pitanje: **Sinodalna Crkva, naviještajući Evanđelje, kroči zajedno: Kako se taj zajednički hod ostvaruje danas u vašoj Crkvi? Na koje nas korake Duh poziva da bismo rasli u svojem zajedničkom hodu? (PD, 26)**

Odgovarajući na ovo pitanje pozvani smo prisjetiti se svojih iskustava: *Kakva iskustva naše mjesne Crkve ovo pitanje doziva u pamet?*

Ponovno dublje promotriti ta iskustva: *Kakve su nam radosti ona donijela? Na kakve su poteškoće i prepreke naišla? Koje su rane razotkrila? Koje su nam uvide dala?*

Okupiti plodove koje treba dijeliti: *Gdje u tim iskustvima odzvanja glas Svetoga Duha? Što Duh traži od nas? Što treba potvrditi, koja gledišta promijeniti i koje korake poduzeti? U čemu uočavamo suglasje? Koji se putovi otvaraju našoj mjesnoj Crkvi?*

Kako bi se pomoglo osobama da prodube to temeljno pitanje, u nastavku donosimo deset tema koje artikuliraju različite oblike žive sinodalnosti (PD, 30). Odgovarajući na ta pitanja korisno je prisjetiti se da se zajednički hod odvija na dva međusobno duboko povezana načina. Prvo, zajedno hodimo kao Božji narod. Potom zajedno hodimo kao Božji narod s cijelom ljudskom obitelji. Ove dvije perspektive obogaćuju jedna drugu i pomažu u našem zajedničkom razlučivanju prema dubljem zajedništvu i plodnijem poslanju. (*Vademecum*, 5.3. Glavna pitanja za savjetovanje)

Pitanja koja prate svaku od ovih deset tema mogu se koristiti kao polazište ili kao korisne smjernice. Ipak, nije prijeko potrebno da vaš razgovor i rasprava budu ograničeni ovim pitanjima.

**Deset tema koje artikuliraju razne oblike sinodalnosti**

**Predloženi tijek susreta**

**1. SUPUTNICI NA PUTOVANJU**

**Biblijski tekst kao polazište: *Mk 5, 21-43***

***Iz Evanđelja po Marku***

***Kad se Isus lađom ponovno prebacio prijeko, zgrnu se k njemu silan svijet. Stajao je uz more. I dođe, gle, jedan od nadstojnika sinagoge, imenom Jair. Ugledavši ga, padne mu pred noge pa ga usrdno moljaše: »Kćerkica mi je na umoru! Dođi, stavi ruke na nju da ozdravi i ostane u životu!« I pođe s njima. A za njim je išao silan svijet i pritiskao ga.***

***A neka je žena dvanaest godina bolovala od krvarenja, mnogo pretrpjela od pustih liječnika, razdala sve svoje i ništa nije koristilo; štoviše, bivalo joj je sve gore. Čuvši za Isusa, priđe mu među mnoštvom odostraga i dotaknu se njegove haljine. Mislila je: »Dotaknem li se samo njegovih haljina, bit ću spašena.« I odmah prestane njezino krvarenje te osjeti u tijelu da je ozdravila od zla.***

***Isus odmah u sebi osjeti da je iz njega izišla sila pa se okrenu usred mnoštva i reče: »Tko se to dotaknu mojih haljina?« A učenici mu rekoše: »Ta vidiš kako te mnoštvo odasvud pritišće i još pitaš: ‘Tko me se to dotaknu?’« A on zaokruži pogledom da vidi onu koja to učini.***

***Žena, sva u strahu i trepetu, svjesna onoga što joj se dogodilo, pristupi i baci se preda nj pa mu kaza sve po istini. On joj reče: »Kćeri, vjera te tvoja spasila! Pođi u miru i budi zdrava od svojega zla!«  
Dok je Isus još govorio, eto nadstojnikovih s porukom. »Kći ti je umrla. Čemu dalje mučiti učitelja?« Isus je čuo taj razgovor pa će nadstojniku: »Ne boj se! Samo vjeruj!« I ne dopusti da ga itko drugi prati osim Petra i Jakova i Ivana, brata Jakovljeva. I dođu u kuću nadstojnikovu. Ugleda buku i one koji plakahu i naricahu u sav glas. Uđe i kaže im: »Što bučite i plačete? Dijete nije umrlo, nego spava.« A oni mu se podsmjehivahu.  
No on ih sve izbaci, uzme sa sobom djetetova oca i majku i svoje pratioce pa uđe onamo gdje bijaše dijete. Primi dijete za ruku govoreći: »Talita, kum!« što znači: »Djevojko! Zapovijedam ti, ustani!« I djevojka odmah usta i poče hodati. Bijaše joj dvanaest godina. I u tren ostadoše zapanjeni, u čudu veliku. On im dobro poprijeti neka toga nitko ne dozna; i reče da djevojci dadnu jesti.***

**Uvod u temu**

*Poticajna priča – Vlak života*

*Život je poput putovanja u vlaku. Ljudi ulaze i silaze. Za nekih zaustavljanja znaju se dogoditi ugodna iznenađenja. Čovjek proživljava sretne trenutke, ali ima i nezgoda, nesreća, žalosti.*

*Kad se rodimo i kročimo u vlak, susrećemo se s ljudima za koje mislimo da će nas pratiti tijekom cijeloga našega putovanja. Primjerice, naši roditelji...*

*Nažalost, istina je posve drukčija. Kadli-tadli oni će sići s vlaka i ostaviti nas bez svoje ljubavi, svoje naklonosti, nježnosti, bez svoga prijateljstva i svoga društva.*

*Međutim, u vlak će unići druge osobe koje će nam biti veoma važne. To su naša braća i sestre, naši prijatelji, ljudi koje susrećemo i koje ćemo zavoljeti u svome životu.*

*Mnoge osobe koje ulaze gledaju na putovanje kao na kratku šetnju.*

*Drugi pak u svojoj vožnji kroz život nalaze samo žalost i tugu. Ali ima i onih koji su u vlaku za vožnje uvijek nadohvat ruke te spremno pomažu onima kojima treba pomoć.*

*Mnogi nakon svoga silaska s vlaka ostavljaju iza sebe trajnu čežnju. Mnogi nas ostavljaju u dubokoj nevolji. Mnogi ulaze i silaze, a da ih nismo ni zapazili.*

*Čudimo se što su mnogi putnici koji su nam najdraži negdje u nekom drugom vagonu. Ostavljaju nas same u tome odsječku našega putovanja. Naravno da nas to ne priječi uzeti na sebe tegobe putovanja i samoće, potražiti ih te se pokušati smjestiti u njihov vagon.*

*Međutim, na našu žalost ne možemo sjesti uz njih. Mjesto pokraj njih već je zauzeo netko drugi.*

*I takav je život. Prepun izazova, snova, maštanja, nadanja, prepun sastanaka i rastanaka, bez ponovnoga sastanka. I nikad se ti trenuci neće vratiti. Pokušajmo od svoga putovanja kroz život učiniti najbolje što možemo.*

*Pokušajmo sa svima u vlaku biti u miru. Pokušajmo u svakome od njih vidjeti ono najbolje što je u njima.*

*Sjetimo se i toga da na svakome odsječku životnoga kolosijeka netko od suputnika može iskliznuti te da treba naše razumijevanje i simpatije.*

*I mi ćemo možebitno iskliznuti s kolosijeka. I vjerujemo da će se netko naći tko će nas razumjeti.*

*I najveći je misterij putovanja to što ne znamo kad ćemo mi napokon sići s vlaka. Isto tako ne znamo ni kad će naši suputnici sići. Pa ni za one koji sjede tik uz nas.*

*Bit ću veoma tužan i žalostan kad budem morao zauvijek sići s vlaka. Vjerujem da će veoma boljeti rastanak s nekim prijateljima koje sam susreo tijekom putovanja i koji su mi postali dragi.*

*Veoma će me ražalostiti to što ću morati ostaviti svoju djecu samu. Međutim, gajim nadu da će doći i glavni kolodvor. Tada ću vidjeti kako svi oni pristižu, sa svom prtljagom što je za ulaska u vlak nisu imali. To će me silno radovati.*

*Usrećit će me činjenica te pomisao da sam im pomogao povećati putnu prtljagu te u nju stavio prave sadržaje.*

*Trudimo se i nastojmo da imamo sretno putovanje te da se na kraju sva muka stostruko isplati. Pokušajmo pri silasku s vlaka ostaviti prazno sjedalo koje u ostalim putnicima što nastavljaju putovanje budi čežnju te lijepa i ugodna sjećanja. Svima želim sretno i ugodno putovanje!*

**Pitanja za raspravu**

*U Crkvi i društvu mi smo rame uz rame na istome putu.*

* U našoj mjesnoj Crkvi tko su oni koji *hode zajedno*?
* Tko su naši suputnici i kome smo sve mi suputnici?
* Tko su oni koji se čine više odvojenima?
* Kako smo pozvani rasti kao suputnici?
* Koje su skupine ili koji pojedinci ostavljeni na marginama?

*Učvršćeni riječju Božjom i svetim sakramentima pozvani smo i poslani svjedočiti Božju ljubav cijeloj ljudskoj obitelji, posebice onima koji žive na duhovnim, društvenim, gospodarskim, političkim, zemljopisnim i egzistencijalnim periferijama naše mjesne Crkve, naših župa, cjelokupnog društva.*

* *Prisjetiti se svojih iskustava*
* Ispričaj svoju priču, iznesi svoje viđenje vjere, vjerskoga puta kako bi zauzeo/la svoje mjesto u Crkvi. Koja su tvoja životna putovanja?
* Tko su tvoji životni suputnici? Tko je sve ušao i izišao iz tvojeg života?
* Tko ti je bio važan u tvom rastu u vjeri? Tko je bio uz tebe u prijelomnim trenucima tvog života?
* Putuješ li svjesno prema svome zadnjem cilju? Koje mjesto zauzimaš u odnosu na druge (u obitelji, na radnom mjestu, u župnoj zajednici)?
* Kakva iskustva iz života naše župne zajednice doziva u pamet tebi ova priča?
* Tko su oni s kojima putuješ u vagonu svoje župe?
* Osvješćuje li te ova priča o vlaku života u tvom životnom poslanju svjedočenja evanđelja (u obitelji, susjedstvu, na radnom mjestu)?
* Kako gledaš na one koji su zbog raznih životnih okolnosti otpali s „redovitog“ puta vjere? Jesi li njihov suputnik ili prosuditelj?
* *Ponovno dublje promotriti ta iskustva*
* Kakve su ti radosti donijela iskustva suputništva u osobnom i/ili zajedničkom hodu?
* Na kakve si poteškoće i prepreke naišao/la?
* Koje si „rane“ razotkrio/la? Koja su to iskustva, koje nove spoznaje donijele te poteškoće?
* *Okupiti plodove koje treba dijeliti*
* Gdje u tim iskustvima prepoznaješ, čuješ glas Svetoga Duha?
* Što Duh Sveti traži od nas vjernika danas na tom putu?
* Što treba potvrditi, koja gledišta promijeniti i koje korake poduzeti na tom putovanju?
* U čemu uočavamo suglasje?
* Koje se nove mogućnosti otvaraju (u) našoj župnoj zajednici?

**2. SLUŠANJE**

**Biblijski tekst kao polazište: *Mk 4, 3-20***

***Iz Evanđelja po Marku***

***U ono vrijeme reče Isus: »Poslušajte! Gle, iziđe sijač sijati. I dok je sijao, poneko zrno pade uz put, dođoše ptice i pozobaše ga. Neko opet pade na kamenito tlo gdje nemaše dosta zemlje. Odmah izniknu jer nemaše duboke zemlje. Ali kad ogranu sunce, izgorje; i jer nemaše korijena, osuši se. Neko opet pade u trnje i trnje uzraste i uguši ga te ploda ne donese. Neko napokon pade u dobru zemlju i dade plod, razraste se i razmnoži, te donese: jedno tridesetostruko, jedno šezdesetostruko, jedno stostruko.« I doda: »Tko ima uši da čuje, neka čuje!«***

***Kad bijaše nasamo, oni oko njega zajedno s dvanaestoricom pitahu ga o prispodobama. I govoraše im: »Vama je dano otajstvo kraljevstva Božjega, a onima vani sve biva u prispodobama:  
da gledaju, gledaju – i ne vide,***

***slušaju, slušaju – i ne razumiju,***

***da se ne obrate***

***pa da im se otpusti.«***

***I kaže im: »Zar ne znate tu prispodobu? Kako ćete onda razumjeti prispodobe uopće? Sijač sije Riječ. Oni uz put, gdje je Riječ posijana, jesu oni kojima, netom čuju, odmah dolazi Sotona i odnosi Riječ u njih posijanu. Zasijani na tlo kamenito jesu oni koji kad čuju Riječ, odmah je s radošću prime, ali nemaju u sebi korijena, nego su nestalni: kad nastane nevolja ili progonstvo zbog Riječi, odmah se sablazne. A drugi su oni u trnje zasijani. To su oni koji poslušaju Riječ, ali nadošle brige vremenite, zavodljivost bogatstva i ostale požude uguše Riječ te ona ostane bez ploda. A zasijani na dobru zemlju jesu oni koji čuju i prime Riječ te urode: tridesetostruko, šezdesetostruko, stostruko.***

**Uvod u temu**

*Slušanje je prvi korak, ali ono iziskuje otvoren um i srce, bez predrasuda*.

Tko vježba umijeće slušanja, mora ući u borbu sa sobom i svojim nagnućem da bude u središtu, da njegova sjećanja, osjećaji i želje budu središte svijeta. Tko sluša, zaboravlja sebe. Slušanje je trud oko udaljavanja svoga ega iz središta svoga svijeta. Ono je borba protiv samog sebe. Čovjek mora pobijediti samoga sebe da bi u sebi stvorio prostor drugome.

Slušanje je put u cjelinu, jer je u stanju slušati Logos. Ovako je Hans-Georg Gadamer isticao razliku sluha od ostalih osjetila. Cjelinu valja razumjeti kao zadnji obzor na kojem se naslućuje smisao svega, Logos, ali i kao put iscjeljenja. Riječ je lijek. Logos iscjeljuje. No put u cjelinu i put iscjeljenja nije riječ koju izgovaramo, nego riječ koju primamo. Zato riječ, dočim uđe u glas, odmah traži uho. Slušanje. Smisao dolazi izvana i iscjeliteljska riječ dolazi k nama. Valja ih prihvatiti. No, nije lako slušati. To je teško i iznimno rijetko umijeće.

Što se događa kada čovjek sluša? Čovjek drugome otvara svoj prostor i svoj svijet. Ugošćuje drugoga. Riječi drugoga dopušta ulazak i boravak u svome prostoru. Slušanje je gostoljubivost.

**Pitanja za raspravu**

* Kako nam Bog govori po glasovima koje katkad ignoriramo?
* Kako se sluša laike, osobito mlade?
* Što olakšava ili otežava naše slušanje?
* S koliko pozornosti slušamo one koji su na periferijama?
* Kako biva uključen prinos posvećenih osoba?
* Koja ograničenja osjećamo u našoj sposobnosti slušanja, osobito onih koji imaju drukčija mišljenja od naših?
* Koliko prostora pružamo glasu manjina, poglavito ljudima koji žive u siromaštvu, marginaliziranima ili isključenima iz društva?
* Kako se u našoj župnoj zajednici sluša Riječ Božja? Postoji li služba čitača? Obavljaju li ju osobe dobro, radosno, spremno? Doživljavamo li službu čitača kao privilegij i povlasticu ili kao način služenja?
* Koje mjesto Božja riječ ima u mom osobnom životu, a koje u našim obiteljima?
* Kako Bog danas govori Crkvi, ljudima, svakome od nas? Gdje možemo čuti Boga?
* Znamo li slušati jedni druge u obiteljima? Imamo li vremena druge saslušati? Kako drugi reagiraju na našu potrebu da budemo saslušani?
* Koga je naša partikularna Crkva „dužna osluškivati“?
* Kako se sluša pastire Crkve?
* Kako se sluša laike, napose mlade, muškarce i žene?
* U čemu bi vjernici trebali slušati biskupe i svećenike, a u čemu biskupi i svećenici vjernike?
* Kako integriramo doprinos posvećenih žena i muškaraca (redovnika i redovnica)?
* Koji prostor ima glas manjina, odbačenih i isključenih? Tko su odbačeni i isključeni u našoj sredini? Koju skupinu ljudi rijetko viđamo u crkvi?
* Možemo li prepoznati predrasude i stereotipe koji ometaju naše slušanje?
* Kako osluškujemo društveni i kulturni kontekst u kojem živimo?
* U čemu bismo mi vjernici trebali slušati svijet, nevjernike, one koji drugačije misle i vjeruju?
* Što nam je teško čuti/slušati u Crkvi? Što nam je potrebno da čujemo u Crkvi?

**3. GOVORITI JASNO**

**Biblijski tekstovi za polazište**

**Job 33, 1-8**

***Iz Knjige o Jobu***

***I progovorivši, Elihu, sin Barakeelov, iz Buza, reče:***

***Čuj dakle, Jobe, što ću ti kazati, prikloni uho mojim besjedama.***

***Evo, usta sam svoja otvorio,***

***a jezik riječi pod nepcem mi stvara.***

***Iskreno će ti zborit’ srce moje,***

***usne će čistu izreći istinu.***

***Ta i mene je duh Božji stvorio,***

***dah Svesilnoga oživio mene.***

***Ako uzmogneš, ti me opovrgni;***

***spremi se da se suprotstaviš meni!***

***Gle, kao i ti, i ja sam pred Bogom,***

***kao i ti, od gline bjeh načinjen;***

***zato ja strahom tebe motrit’ neću,***

***ruka te moja neće pritisnuti.***

**Kol 4, 2-6**

***Iz Poslanice Kološanima***

***U molitvi ustrajte, bdijte u njoj u zahvaljivanju! Molite ujedno i za nas: da nam Bog otvori vrata riječi te propovijedamo otajstvo Kristovo, za koje sam i okovan; da ga očitujem propovijedajući kako treba. Mudro se ponašajte prema onima vani: iskupljujte vrijeme! Riječ neka vam je uvijek ljubazna, solju začinjena: znajte svakomu odgovoriti kako treba.***

**Mt 12, 33-37**

***Iz Evanđelja po Marku***

***U ono vrijeme reče Isus: »Ili uzmite: dobro stablo i plod mu je dobar. Ili uzmite: trulo stablo i plod mu je truo. Ta po plodu se stablo poznaje. Leglo gujinje! Kako možete govoriti dobro kad ste opaki. Ta iz obilja srca usta govore! Dobar čovjek iz riznice dobre vadi dobro, a zao čovjek iz riznice zle vadi zlo. A kažem vam: za svaku bezrazložnu riječ koju ljudi reknu dat će račun na Dan sudnji. Doista, tvoje će te riječi opravdati i tvoje će te riječi osuditi.«***

**Uvod u temu**

„Svi su pozvani govoriti hrabro, slobodno i iskreno, tj. u slobodi, istini i ljubavi.“ (*Vademecum* 2021.)

Govor je dio naše svakodnevne komunikacije. Bila ta komunikacija verbalna ili neverbalna, pisana ili nepisana, cilj joj je prenijeti poruku. Komunikacija je dvosmjeran proces. Jednako je važno i prenijeti i primiti poruku. U ovom dijelu „Zajednički hod“ poziva nas da govorimo. Poziva nas da iznesemo poruku koju nosimo u srcima, da izrazimo zahvalnost i želje svoje duše. Prilika je to da se svatko odvaži govoriti o stvarima unutar zajednice koje smatra vrijednim govora, uvažavajući druge i ulazeći u dijalog. Prilika je to i da se razmisli o dijalogu unutar župne zajednice i cijele Crkve, ali i o nastupanju u raznim medijima (pisanim, radijskim, televizijskim, na društvenim mrežama).

**Pitanja za raspravu**

*Pitanja su zamišljena kao poticaji i okvir za raspravu, ne kao lista za odgovaranje. Izražena su u prvom licu jednine, mogu se na temelju osobnog iskustva preslikati na pitanja za cijelu zajednicu.*

* Što omogućuje ili priječi hrabar, iskren i odgovoran govor u našoj župnoj zajednici, mjesnoj Crkvi i društvu?
* Kada i kako uspijevamo reći ono što nam je važno? Imam li priliku izraziti se?
* Usudim li se govoriti? Osjećam li se potaknut govoriti?
* Potičem li drugog da govori?
* Kako se odgovorni unutar zajednice (biskupi, svećenici, vjeroučitelji, istaknuti laici, svaki pojedinac) izražavaju kad žele prenijeti poruku?
* Tko govori uime kršćanske zajednice i kako ih se bira?
* Ako predstavljam Crkvu, kako nastupam? Jesam li odvojen od svoje zajednice ili izražavam njezin glas?
* Kakvi su moji dojmovi govora u Crkvi na svim razinama?
* Kako doživljavam nedjeljne propovijedi? Razumijem li što svećenici govore? Što bih htio reći propovjednicima?
* Je li poruka koju dobivam u komunikaciji jasna?
* U čemu je Crkva u svom govoru jasna, a u čemu nejasna?
* Bojimo li se kao Crkva govoriti o nekim aspektima života, društvenim pojavama, nepravilnostima u svijetu i grijesima?
* Nedostaje li nam hrabrosti, iskrenosti i unutarnje slobode u naviještanju Evanđelja?
* Koliko je jasna poruka Evanđelja vjernicima koji su redovito u crkvi?
* Što ja govorim o Crkvi? Kako predstavljam Crkvu u društvu?
* Kako govorim s prijateljima? Što kažu moji prijatelji o Crkvi?
* Kako nastupam na društvenim mrežama? Kako predstavnici Crkve nastupaju na društvenim mrežama?
* Širimo li Radosnu vijest ili svojim komentarima i objavama činimo kontraefekt?
* Zašto svoja loša mišljenja i komentare iznosimo na društvenim mrežama? Je li to zbog straha od izražavanja mišljenja unutar zajednice ili zbog toga što nemam priliku izraziti svoje mišljenje u zajednici?
* Kako mediji govore o Crkvi? Koje su pozitivnosti i negativnosti govora o Crkvi u medijima?
* Vjerujemo li više medijskim napisima ili svojim svećenicima? Zašto?

Za pojedine vjerničke zajednice (župna zajednica, molitvene grupe, biblijske grupe, zborovi, ministranti itd.)

* Kakav je govor unutar zajednice?
* Kako govori voditelj?
* Kako govore sudionici?
* Osjećam li se sigurno i pozvano izraziti što želim reći?
* Nailazim li na uvažavanje svojega govora?
* Kakav je govor upućen meni?

**4. SLAVLJE**

**Biblijski tekstovi kao polazište**

**Lk 24,13-35**

***Iz Evanđelja po Luki***

***I gle, dvojica su od njih toga istog dana putovala u selo koje se zove Emaus, udaljeno od Jeruzalema šezdeset stadija. Razgovarahu međusobno o svemu što se dogodilo. I dok su tako razgovarali i raspravljali, približi im se Isus i pođe s njima. Ali prepoznati ga – bijaše uskraćeno njihovim očima. On ih upita: »Što to putem pretresate među sobom?« Oni se snuždeni zaustave te mu jedan od njih, imenom Kleofa, odgovori: »Zar si ti jedini stranac u Jeruzalemu te ne znaš što se u njemu dogodilo ovih dana?«***

***A on će: »Što to?« Odgovore mu: »Pa ono s Isusom Nazarećaninom, koji bijaše prorok – silan na djelu i na riječi pred Bogom i svim narodom: kako su ga glavari svećenički i vijećnici naši predali da bude osuđen na smrt te ga razapeli. A mi se nadasmo da je on onaj koji ima otkupiti Izraela. Ali osim svega toga ovo je već treći dan što se to dogodilo. A zbuniše nas i žene neke od naših: u praskozorje bijahu na grobu, ali nisu našle njegova tijela pa dođoše te rekoše da su im se ukazali anđeli koji su rekli da je on živ. Odoše nato i neki naši na grob i nađoše kako žene rekoše, ali njega ne vidješe.« A on će im: »O bezumni i srca spora da vjerujete što god su proroci navijestili! Nije li trebalo da Krist sve to pretrpi te uđe u svoju slavu?«***

***Počevši tada od Mojsija i svih proroka, protumači im što u svim Pismima ima o njemu. Uto se približe selu kamo su išli, a on kao da htjede dalje. No oni navaljivahu: »Ostani s nama jer zamalo će večer i dan je na izmaku!« I uniđe da ostane s njima.***

***Dok bijaše s njima za stolom, uze kruh, izreče blagoslov, razlomi te im davaše. Uto im se otvore oči te ga prepoznaše, a on im iščeznu s očiju. Tada rekoše jedan drugome: »Nije li gorjelo srce u nama dok nam je putem govorio, dok nam je otkrivao Pisma?« U isti se čas digoše i vratiše u Jeruzalem. Nađoše okupljenu jedanaestoricu i one koji bijahu s njima. Oni im rekoše: »Doista uskrsnu Gospodin i ukaza se Šimunu!« Nato oni pripovjede ono s puta i kako ga prepoznaše u lomljenju kruha.***

**Uvod u temu**

»Zajednički hod« moguć je samo ako se temelji na zajedničkom slušanju Božje riječi i na slavljenju euharistije. (Vademecum 2021.)

Sveta misa središte je kršćanskog života. Ona je neizmjeran dar, spomen-čin savršene žrtve i uskrsnuća: znak jedinstva, vez ljubavi, vazmena gozba na kojoj se Krist blaguje, duša se napunja milošću i daje nam se zalog buduće slave. (Drugi vatikanski koncil, *Sancrosanctum Consilium*, br. 47)

U srcu svake župne zajednice, okupljanje je oko liturgijskog slavlja. Svaki član Crkve pozvan je na djelatno udioništvo (aktivno sudjelovanje) u liturgijskom slavlju koje Crkvu čini živom. Kao srce cijele Crkve, liturgijsko slavlje temelj je i „zajedničkog hoda“ te nam je putokaz kako „zajednički hodati“. Ujedinjeni u molitvi i zahvalnosti, slušamo Božju riječ, razlučujemo njenu poruku, tražimo i nalazimo Gospodina te nastavljamo naš zajednički, ali i pojedinačni hod s Kristom – kako unutar liturgijskog slavlja tako i u zajedničkom hodu.

„Crkva se zahvaljujući euharistiji uvijek iznova rađa.“ (Benedikt XVI., *Sacramentum caritatis*)

**Pitanja za raspravu**

*Pitanja su zamišljena kao poticaji i okvir za raspravu, ne kao lista za odgovaranje. Izražena su u prvom licu jednine, mogu se na temelju osobnog iskustva preslikati na pitanja za cijelu zajednicu.*

* Jesu li naš zajednički život i poslanje vođeni i nadahnuti molitvom i liturgijskim slavljem?
* Tko su sudionici misnih slavlja u našoj župnoj zajednici? Koliko djece i mladih sudjeluje u slavljima?
* Koliko često i zašto dolazim u crkvu na slavlje svete mise? Moj dolazak na svetu misu je: običaj, potreba, način kako ispuniti nedjeljno prijepodne, prilika za susret s drugima, oblik društvenog života…?
* Zašto mnogi ljudi ne dolaze na nedjeljnu svetu misu? Što ih priječi? Je li praćenje svete mise preko medija jednako vrijedno kao i sudjelovanje u svetoj misi u crkvi?
* Sudjelujem li aktivno na svetoj misi ili sam samo promatrač? Osjećam li se kao dio zajednice u misnom slavlju? Osjećam li se isključen iz zajednice? Zašto?
* Koliko smo otvoreni i koliko potičemo nove ministrante, čitače, pjevače itd.? Kako se uključujete u službe? Kako se ministranti i čitači pripremaju za svoju službu? Kakav je odnos prema vjernicima laicima koji sudjeluju u određenim službama?
* Kako izgledaju naša misna slavlja? Jesu li dostojanstvena, svečana, jednostavna, kratka, duga, preopterećena dodatnim sadržajem, odmjerena, lijepa…?
* Doživljavam li svetu misu kao slavlje? Što bi moglo u meni pobuditi taj doživljaj slavlja?
* Razumijemo li svetu misu i što se na svetoj misi događa? Poznaju li vjernici dijelove svete mise i njihova značenja? Kako bismo mogli bolje upoznati smisao euharistijskog slavlja i njegovo značenje za naš kršćanski život?
* Sudjelujemo li kao obitelj u liturgijskom slavlju? Zašto dijete dolazi samo na misu? (sakramenti) Zašto roditelji na misu dolaze bez djece?
* Zašto ne dolazimo na misu u vremenu kad djeca nisu u godini priprave za sakramente?
* Želimo li kao vjernici više učiti o svojoj vjeri ili se zadovoljavamo formama koje smo u djetinjstvu naučili? Želimo li poraditi na svom vjerskom znanju i duhovnoj formaciji? Što predlažemo?
* Kada u obitelji imamo novokrštenika, prvopričesnika, krizmanika ili mladence, kako se pripremamo za dan njihova primanja sakramenta?
* Zašto muku mučimo s kumovima? Što znači biti kum? Koju zadaću kumovi preuzimaju na krštenju odnosno na svetoj potvrdi?
* Koliko često se vjernici ispovijedaju? Koliko je potrebno?
* Kako se pripremate za svetu ispovijed? Kako činite ispit savjesti? Koristite li kakvu pomoć pri ispovijedanju?
* Što za vaš život znači sveta ispovijed? Možete li reći da je ispovijed trenutak obraćenja?
* Što svećenik očekuje od vjernika na ispovijedi, a što vjernici od svećenika?
* Što je sakrament bolesničkog pomazanja? Zašto ga sve manje vjernika prima?
* Što je mladencima važno u pripremi dana vjenčanja? Na koji se način mladi pripremaju za brak? Kako izgleda njihova duhovna priprava? Koja je razlika između crkvenog i civilnog vjenčanja?
* Koliko vam je molitva važna u vašem životu? Zašto molite? Tko vas je učio moliti? Mijenja li se vaša molitva kroz vaš život? Koja vam je najdraža molitva? Gdje danas odrasli vjernici mogu učiti moliti?
* **Ministranti i čitači**
* Tko su ministranti i čitači u našoj župi? Djeca, mladi, odrasli?
* Što znam o svojoj službi? Što su moje dužnosti?
* Zašto sudjelujem u toj službi?
* Jesam li pripremljen za ulazak u službu?
* Kakav je odnos ministranata/čitača i svećenika?
* Kako i koliko se radi s ministrantima i čitačima?
* Kako privlačimo nove ministrante i čitače?
* Kako zadržavamo ministrante i čitače?
* Što bih želio istaknuti, a nije spomenuto?
* **Pjevači, orguljaši i zborovođe**
* Što znam o svojoj službi?
* Zašto sudjelujem u toj službi?
* Koliko poznajem formu liturgije i razumijem odabir skladbi?
* Koliko znam o crkvenoj glazbi i crkvenim uputama?
* Oblikujemo li dostojanstveno slavlje odabirom pjesama?
* Koliko se drži misnog ordinarija?
* Kakav je odnos pjevača i svećenika?
* Kako se odnosi prema orguljašima i voditeljima zborova? Uvažava li se educirano mišljenje u vezi s glazbom?
* Koliko se usavršujem u pjevanju?
* Koliko se orguljaš i voditelj zbora usavršuju?
* Kakav je odnos pjevača, orguljaša i zborovođe?
* Je li naš župni zbor otvorena ili zatvorena zajednica? Jesu li svi dobrodošli?
* Kakav je odnos pjevača (zbora) i ostalih župljana?
* Što bih želio istaknuti, a nije spomenuto?
* **Obitelj**
* Sudjelujemo li kao obitelj u liturgijskom slavlju?
* Imaju li i djeca priliku na prikladan način sudjelovati u slavlju?
* Objašnjavamo li djeci, u skladu s dobi, što se događa na svetoj misi?
* Jesu li neka slavlja posvećena obiteljima i djeci?
* Kako nam se djeca ponašaju na svetoj misi?
* Kako se roditelji ponašaju s djecom na svetoj misi?
* Zašto dijete dolazi samo na misu? (sakramenti)
* Zašto roditelji dolaze bez djece na misu?
* Kakav je odnos svećenika prema obiteljima? Kakav je odnos prema djeci?
* Kako možemo obitelji više uključiti u liturgijska i molitvena slavlja?
* Kako izgleda vjerski odgoj u obiteljima? Kako se roditelji, bake i djedovi brinu za duhovni rast svoje djece i unuka? Postoji li u vašoj obitelji zajednička molitva? Kako ona izgleda? Zašto se sve manje moli u obiteljima? Je li molitva dužnost ili potreba ili…?
* **Mladi**
* Što me kao mladu osobu privlači na liturgijsko slavlje?
* Osjećam li se kao dio zajednice?
* Zašto moji prijatelji dolaze/ne dolaze na svetu misu?
* Želim li se aktivnije uključiti u neku službu? Zašto?
* Što me potaknulo da nastavim dolaziti na svete mise nakon svete potvrde?
* Što me udaljilo od Crkve i liturgijskog slavlja?

**5. DIJELITI ODGOVORNOST ZA ZAJEDNIČKO POSLANJE**

**Biblijski tekst kao polazište: 1Kor 12, 12-27**

***Iz Prve poslanice Korinćanima***

***Doista, kao što je tijelo jedno te ima mnogo udova, a svi udovi tijela iako mnogi, jedno su tijelo – tako i Krist. Ta u jednom Duhu svi smo u jedno tijelo kršteni, bilo Židovi, bilo Grci, bilo robovi, bilo slobodni. I svi smo jednim Duhom napojeni. Ta ni tijelo nije jedan ud, nego mnogi. Rekne li noga: »Nisam ruka, nisam od tijela«, zar zbog toga nije od tijela? I rekne li uho: »Nisam oko, nisam od tijela«, zar zbog toga nije od tijela? Kad bi sve tijelo bilo oko, gdje bi bio sluh? Kad bi sve bilo sluh, gdje bi bio njuh? A ovako, Bog je rasporedio udove, svaki od njih u tijelu, kako je htio. Kad bi svi bili jedan ud, gdje bi bilo tijelo? A ovako, mnogi udovi – jedno tijelo! Ne može oko reći ruci: »Ne trebam te«, ili pak glava nogama: »Ne trebam vas.« Naprotiv, mnogo su potrebniji udovi tijela koji izgledaju slabiji. A udove koje smatramo nečasnijima, okružujemo većom čašću. I s nepristojnima se pristojnije postupa, a pristojni toga ne trebaju. Nego, Bog je tako sastavio tijelo da je posljednjem udu dao izobilniju čast da ne bude razdora u tijelu, nego da se udovi jednako brinu jedni za druge. I ako trpi jedan ud, trpe zajedno svi udovi; ako li se slavi jedan ud, raduju se zajedno svi udovi. A vi ste tijelo Kristovo i, pojedinačno, udovi.***

**Uvod u temu**

SUODGOVORNOST

U Crkvi postoji različitost službi, ali jedinstvo poslanja. PO KRŠTENJU svi su vjernici dionici Kristove trostruke službe (svećenička; proročka – navjestiteljska; kraljevska – upraviteljska) te u Crkvi i svijetu obnašaju svoje poslanje u osobi Isusa Krista (*in persona Christi*). Dakle svi vjernici (laici i zaređeni) pozvani su aktivno SUDJELOVATI u životu Crkve zbog KRSNOG BILJEGA. Crkva je sačinjena od različitih karizmi (milosnih darova) i službi te je upravo zbog te različitosti pozvana na međusobno upotpunjavanje zvanja, službi i odgovornosti. Vjernici laici suradnici su (svećenika) u pastoralu, ali oni su i SUODGOVORNI za Crkvu.

*Korištena literatura: Pripremni dokument; Vademecum; Biblija; LG (Dogmatska konstitucija o Crkvi) 32,33; AA (Dekret o apostolatu laika) 2; čl. „Poslanje vjernika laika u pastoralu nekad i danas“ (A. Čondi)*

**Pitanja za raspravu**

*Pitanja su zamišljena kao poticaji i okvir za raspravu, ne kao lista za odgovaranje. Izražena su u prvom licu jednine, mogu se na temelju osobnog iskustva preslikati na pitanja za cijelu zajednicu.*

* Na koji se način u mojoj župi razvija osjećaj crkvenosti odnosno zajedništva? Na kojim mjestima uočavamo zajedništvo u našoj župi? Oko čega se vjernici lakše okupljaju? Što nas povezuje? U kojim se prigodama primjećuje slaba prisutnost vjernika?
* Koje su to metode pastoralne dosjetljivosti u kojima ja kao vjernik laik u svojoj župi aktivno sudjelujem, sukreiram i preuzimam suodgovornost za (pro)vođenje? Može li župnik na mene računati? U čemu?
* Postoji li uopće ta razina dijaloga odnosno suradnje i suodgovornosti između župljana i župnika? Njeguje li se u mojoj župi sinodalni oblik pastorala prema kojemu nositelj pastorala nije samo župnik nego župa na čijem čelu je župnik?

**Biblijski tekst kao polazište: Lk 10, 1-12. 17-20**

***Iz Evanđelja po Luki***

***Nakon toga odredi Gospodin drugih sedamdesetdvojicu učenika i posla ih po dva pred sobom u svaki grad i u svako mjesto kamo je kanio doći. Govorio im je: »Žetva je velika, ali radnika malo. Molite dakle gospodara žetve da radnike pošalje u žetvu svoju. Idite! Evo, šaljem vas kao janjce među vukove. Ne nosite sa sobom ni kese, ni torbe, ni obuće. I nikoga putem ne pozdravljajte. U koju god kuću uđete, najprije recite: ‘Mir kući ovoj!’ Bude li tko ondje prijatelj mira, počinut će na njemu mir vaš. Ako li ne, vratit će se na vas. U toj kući ostanite, jedite i pijte što se kod njih nađe. Ta vrijedan je radnik plaće svoje. Ne prelazite iz kuće u kuću.«***

***»Kad u koji grad uđete pa vas prime, jedite što vam se ponudi i liječite bolesnike koji su u njemu. I kazujte im: ‘Približilo vam se kraljevstvo Božje!’ A kad u neki grad uđete pa vas ne prime, iziđite na njegove ulice i recite: ‘I prašinu vašega grada, koja nam se nogu uhvatila, stresamo vam sa sebe! Ipak znajte ovo: Približilo se kraljevstvo Božje!’ Kažem vam: Sodomcima će u onaj dan biti lakše negoli tomu gradu.«***

***Vratiše se zatim sedamdesetdvojica radosni govoreći: »Gospodine, i zlodusi nam se pokoravaju na tvoje ime!« A on im reče: »Promatrah Sotonu kako poput munje s neba pade. Evo, dao sam vam vlast da gazite po zmijama i štipavcima i po svoj sili neprijateljevoj i ništa vam neće naškoditi. Ali ne radujte se što vam se duhovi pokoravaju, nego radujte se što su vam imena zapisana na nebesima.«***

*Nakon pročitanog ulomka župnik može održati nagovor ili se sudionicima može objasniti metoda* ***Lectio divina*** *te im dati vremena da prema tim koracima mole nad predloženim. Sudionici mogu u grupi podijeliti svoje doživljaje i poticaje.*

**Uvod u temu – Pitanje za raspravu**

POSLANJE – APOSTOLAT

Apostolat je svaka djelatnost Crkve čija je namjera kraljevstvo Kristovo rašiti po svoj zemlji kako bi se sve ljude učinilo dionicima spasonosnog otkupljenja. Kao što je Krist slao ispred sebe, u mjesta u koja je kanio doći, dvojicu po dvojicu učenika (usp. Lk 10, 1 – 12.17-20) tako smo i mi pozvani pripraviti put kojim će On doći do ljudi (to je naše poslanje).

Jesam li svjestan svog poslanja? Koje je moje poslanje? Što me priječi obavljati ga? Koja područja poslanja zanemarujemo?

*Sudionicima se pročita pitanje te im se ostavi nekoliko trenutaka da osobno razmisle o pitanju (pitanja im se mogu podijeliti na papiru gdje mogu onda pisati osobne bilješke). Nakon toga slijedi razgovor u grupi i pisanje zajedničkog sažetka*.

**6. DIJALOG U CRKVI I DRUŠTVU**

**Biblijski tekst kao polazište: Iv 4,5-42**

***Iz Evanđelja po Ivanu***

***Dođe, dakle, Isus u samarijski grad koji se zove Sihar, blizu imanja što ga Jakov dade svojemu sinu Josipu. Ondje bijaše zdenac Jakovljev. Isus je umoran od puta sjedio na zdencu. Bila je otprilike šesta ura. Dođe neka žena Samarijanka zahvatiti vode. Kaže joj Isus: „Daj mi piti!“ Njegovi učenici bijahu otišli u grad kupiti hrane. Kaže mu na to Samarijanka: „Kako ti, Židov, išteš piti od mene, Samarijanke?“ Jer Židovi se ne druže sa Samarijancima.***

***Isus joj odgovori: „Kad bi znala dar Božji tko je onaj koji ti veli: ‘Daj mi piti’, ti bi u njega zaiskala i on bi ti dao vode žive.“ Odvrati mu žena: „Gospodine, ta nemaš ni čime bi zahvatio, a zdenac je dubok. Otkuda ti, dakle, voda živa? Zar si ti možda veći od oca našeg Jakova koji nam dade ovaj zdenac i sam je iz njega pio, a i sinovi njegovi i stada njegova?“***

***Odgovori joj Isus: „Tko god pije ove vode, opet će ožednjeti. A tko bude pio vode koju ću mu ja dati, ne, neće ožednjeti nikada: voda koju ću mu ja dati postat će u njemu izvorom vode koja struji u život vječni.“***

***Kaže mu žena: „Gospodine, daj mi te vode da ne žeđam i da ne moram dolaziti ovamo zahvaćati.“ Nato joj on reče: „Idi i zovni svoga muža pa se vrati ovamo.“ Odgovori mu žena: „Nemam muža.“ Kaže joj Isus: „Dobro si rekla: ‘Nemam muža!’ Pet si doista muževa imala, a ni ovaj koga sada imaš nije ti muž. To si po istini rekla.“ Kaže mu žena: „Gospodine, vidim da si prorok. Naši su se očevi klanjali na ovome brdu, a vi kažete da je u Jeruzalemu mjesto gdje se treba klanjati.“***

***A Isus joj reče: „Vjeruj mi, ženo, dolazi čas kad se nećete klanjati Ocu ni na ovoj gori ni u Jeruzalemu. Vi se klanjate onome što ne poznate, a mi se klanjamo onome što poznamo  
jer spasenje dolazi od Židova. Ali dolazi čas – sada je! – kad će se istinski klanjatelji klanjati Ocu u duhu i istini jer takve upravo klanjatelje traži Otac. Bog je duh i koji se njemu klanjaju, u duhu i istini treba da se klanjaju.“***

***Kaže mu žena: „Znam da ima doći Mesija zvani Krist – Pomazanik. Kad on dođe, objavit će nam sve.“ Kaže joj Isus: „Ja sam, ja koji s tobom govorim!“***

***Uto dođu njegovi učenici pa se začude što razgovara sa ženom. Nitko ga ipak ne zapita: „Što tražiš?“ ili: „Što razgovaraš s njom?“ Žena ostavi svoj krčag pa ode u grad i reče ljudima: „Dođite da vidite čovjeka koji mi je kazao sve što sam počinila. Da to nije Krist?“ Oni iziđu iz grada te se upute k njemu. Učenici ga dotle nudili: „Učitelju, jedi!“ A Isus im reče: „Hraniti mi se valja jelom koje vi ne poznajete.“ Učenici se nato zapitkivahu: „Da mu nije tko donio jesti?“ Kaže im Isus: „Jelo je moje vršiti volju onoga koji me posla i dovršiti djelo njegovo. Ne govorite li vi: ‘Još četiri mjeseca i evo žetve?’ Gle, kažem vam, podignite oči svoje i pogledajte polja: već se bjelasaju za žetvu. Žetelac već prima plaću, sabire plod za vječni život da se sijač i žetelac zajedno raduju. Tu se obistinjuje izreka: ‘Jedan sije, drugi žanje.’ Ja vas poslah žeti ono oko čega se niste trudili; drugi su se trudili, a vi ste ušli u trud njihov.“***

***Mnogi Samarijanci iz onoga grada povjerovaše u njega zbog riječi žene koja je svjedočila: „Kazao mi je sve što sam počinila.“ Kad su, dakle, Samarijanci došli k njemu, moljahu ga da ostane u njih. I ostade ondje dva dana. Tada ih je još mnogo više povjerovalo zbog njegove riječi pa govorahu ženi: „Sada više ne vjerujemo zbog tvoga kazivanja; ta sami smo čuli i znamo: ovo je uistinu Spasitelj svijeta.“***

**Uvod u temu**

ŠTO JE DIJALOG?

DIJALOG je razgovor dvoje ili više ljudi kako bi se riješio neki problem, razriješile nesuglasice. ([www.enciklopedija.hr](http://www.enciklopedija.hr))

On je i »susret dvojice (ili više) slobodnih ljudi koji hoće da razmjene mišljenja o važnom pitanju na koje daju različite ili suprotne odgovore, kako bi u ravnopravnim uvjetima došli do rješenja kojim bi obojica (ili svi) bili zadovoljni«. (Đ. Šušnjić)

CILJ DIJALOGA

Dijalog bi sve sudionike dijaloga trebao dovesti bliže k istini ili do istine, drugim riječima do jedinstva u bitnome, ili makar omogućiti razmjenu ideja ili mišljenja, a pri tome sačuvati ljubav, slobodu i ljudsko dostojanstvo svakog sudionika.

Istina koja oslobađa trebala bi biti primarni cilj svakog dijaloga, kao što vidimo na primjeru dijaloga (razgovora) Samarijanke i Isusa. Gospodin želi da mu se klanjamo u duhu i istini, jer takve klanjatelje traži Otac (usp. Iv 4,23).

Načelo kršćanskog razlučivanja, koje vrijedi i za svaki istinski dijalog, a pripisuje se svetom Augustinu, kaže: *In necessariis unitas, in dubiis libertas, in omnibus caritas*, što znači: «U bitnome jedinstvo, u dvojbama sloboda, a u svemu ljubav.»

OSNOVNE PRETPOSTAVKE DIJALOGA:

Kako bismo kvalitetno ušli u dijalog i imali rezultate, potrebno je poznavati  osnovne pretpostavke dijaloga, a to su:

1.) Dijalog se odvija u osobnom susretu čovjeka s čovjekom

2.) Prihvaćanje sugovornika kao sebi ravna bez obzira na suprotstavljenost mišljenja (ravnopravnost)

3.) Uzajamno upoznavanje sudionika prije ulaska u dijalog radi izbjegavanja predrasuda

4.) Iskrenost, radoznalost i želja pojedinca da se obogati otkrićem nečeg novog

5.) Truditi se razumjeti i znati slušati drugoga te svoja stajališta jasno i strpljivo objasniti

6.) Imati u vidu spoznaju o čovjekovoj ontološkoj nedovršenosti i nesavršenosti. Čovjek sam sebe usavršava i obogaćuje upravo ulazeći u odnos s drugim čovjekom.

7.) Uloga Crkve u promicanju dijaloga u društvu i unutar nje same

Na našem zajedničkom putu u  današnjem umreženom društvu suodnos Crkve i svijeta najbolje se može uspostaviti u obliku – dijaloga.

**Pitanja za raspravu**

* Postoji li dijalog u našoj župnoj zajednici?
* Između koga se odvija taj dijalog, na koji način i gdje?
* Postoji li dijalog i uvažavanje među različitim zajednicama koje djeluju u našoj župi?
* Kakvi su odnosi unutar jedne zajednice (npr. molitvena zajednica, biblijska skupina, župni zbor), a kakvi su odnosi među zajednicama?
* Odnosimo li se jedni prema drugima kao ravnopravni članovi Božjeg naroda?
* Koja su sredstva dijaloga unutar naše mjesne Crkve?
* Koje su pozitivne strane naše župne zajednice, a koje negativne?
* Kako se nosimo s razlikama (sukobljavanjima) i poteškoćama u našoj zajednici?
* Koja su to goruća pitanja o kojima trebamo raspravljati (u našoj župi)?
* Na koji način doživljavamo mišljenja različita od našeg?
* Što mi vjernici možemo učiniti da naša župna zajednica raste? (Često tražimo krivce ili čeznemo za „dobrim starim vremenima“, a ne nudimo rješenja i ne pokušavamo dati nešto od sebe.)
* Kako župna zajednica (župnik u zajedništvu pastoralnog i ekonomskog vijeća) dijalogizira i surađuje s lokalnom zajednicom?
* Kojim bismo problemima u Crkvi i društvu trebali pridavati više pozornosti?
* Jesmo li sposobni za konstruktivni dijalog koji se sastoji u slušanju drugog ili čak protivnog mišljenja, iskrenog razmišljanja o njemu i davanju povratnog mišljenja bez ostrašćenosti (bez negativnih emocija, uvrijeđenost i sl.)?
* Koliko te ljude susrećem i koliko sam upoznat s njihovim problemima i mukama?

**7. EKUMENIZAM**

*Župnik u dogovoru sa župnim koordinatorom i župnim timom poziva na sinodski susret predstavnike i vjernike drugih kršćanskih Crkava i crkvenih zajednica.*

Posebno mjesto na sinodskom hodu ima dijalog kršćana različitih konfesija koji su ujedinjeni jednim krštenjem. *(Vademecum)*

**Biblijski tekst kao polazište: Iv 17, 6-11. 18-23**

***Iz Evanđelja po Ivanu***

***U ono vrijeme reče Isus svome Ocu:***

***Objavio sam ime tvoje ljudima***

***koje si mi dao od svijeta.***

***Tvoji bijahu, a ti ih meni dade***

***i riječ su tvoju sačuvali.***

***Sad upoznaše***

***da je od tebe sve što si mi dao***

***jer riječi koje si mi dao***

***njima predadoh***

***i oni ih primiše***

***i uistinu spoznaše da sam od tebe izišao***

***te povjerovaše da si me ti poslao.***

***Ja za njih molim;***

***ne molim za svijet,***

***nego za one koje si mi dao***

***jer su tvoji.***

***I sve moje tvoje je,***

***i tvoje moje,***

***i ja se proslavih u njima.***

***Ja više nisam u svijetu,***

***no oni su u svijetu,***

***a ja idem k tebi.***

***Kao što ti mene posla u svijet***

***tako i ja poslah njih u svijet.***

***I za njih posvećujem samog sebe***

***da i oni budu posvećeni u istini.***

***Ne molim samo za ove***

***nego i za one***

***koji će na njihovu riječ vjerovati u mene:***

***da svi budu jedno***

***kao što ti, Oče, u meni***

***i ja u tebi,***

***neka i oni u nama budu***

***da svijet uzvjeruje da si me ti poslao.***

***I slavu koju si ti dao meni***

***ja dadoh njima:***

***da budu jedno***

***kao što smo mi jedno –***

***ja u njima i ti u meni,***

***da tako budu savršeno jedno***

***da svijet upozna da si me ti poslao***

***i ljubio njih kao što si mene ljubio.***

*Slijedi tumačenje/razmatranje biblijskog teksta. Župnik i predstavnik druge kršćanske zajednice mogu reći koju poticajnu riječ nadahnutu ovim tekstom.*

**Uvod u temu**

Ekumenizam je nastojanje oko pomirenja, suradnje, zbližavanja i jedinstva svih kršćanskih Crkava. To nije politički pokret, nego ostvarivanje Isusove želje i molitve da svi kršćani budu jedno. U 19. stoljeću unutar nekih protestantskih zajednica započelo je približavanje Crkava nazvano *ekumenski pokret*. Tom su pokretu zatim pristupile Pravoslavna crkva (1954.), a 1965. godine pristupa mu i Katolička crkva u svojstvu promatrača. Ekumenizam je prije svega dijeljenje darova i traženje jedinstva u različitostima kršćanskih konfesija istočne i zapadne Crkve i zajednica crkvene Reformacije.

Ekumenski dijalog potrebno je voditi u duhu ponizne ljubavi uvijek poštujući slobodu savjesti drugoga i milost Duha Svetoga kojom je svako ljudsko biće zamilovano u Ljubljenome. Priznajući sposobnost ostalim kršćanima da izlažu nauk i život vlastitih zajednica poštujući savjest i osobno uvjerenje svih, njihova dobra mogu biti i na našu izgradnju. Proučavanje Svetog pisma u ljubavi i poštovanju uz zajedničku molitvu ono je što nas i u različitostima čini kristolikima. Istinsko ekumensko djelovanje znači i razlikovanje objavljenih istina vjere od načina kako su one naučavane kroz čitavu povijest spasenja ljudskih duša. Pri tome je važno u duhu otvorenosti i spremnosti ostati postojan i ne izgubiti čvrstoću vlastite vjere. Čovjeku svakog vremena pa tako i čovjeku naših dana Isus Krist ide ususret s istim riječima: „Upoznat ćete istinu i istina će vas osloboditi.“ (Iv 8,32) „Ja sam se zato i rodio i došao na Svijet da svjedočim za istinu.“ (Iv 18,27)

Na temelju svog poslanja i Crkva je na putu istinskog pomirenja odgovorna u traganju za Istinom kako bismo je (Ga) približili sebi samima kao i drugima u svoj njenoj Spasiteljskoj snazi, svem sjaju i dubini, a sve u jednostavnosti srca. Zaista smo dužni tražiti jedinstvo u punom evanđeoskom i kršćanskom smislu, ne gubeći hrabrost pred poteškoćama koje se mogu pojavljivati i gomilati na tom putu.

**Pitanja za raspravu**

* Održavate li u svojoj župi bratske susrete s kršćanima druge konfesije?
* Sudjelujete li u *Molitvenoj osmini za jedinstvo kršćana* prema uputama Ekumenskog vijeća Crkava?
* Koje je plodove *iznjedrila Molitva za jedinstvo kršćana* u vašoj župnoj zajednici? Koje je promjene donijela?
* Održavate li u župi prikladne, u skladu s crkvenim pravilima, molitvene susrete s pripadnicima drugih kršćanskih Crkava?
* Što prepoznajete kao zajedničko svim kršćanskim denominacijama?
* Koliko ste otvoreni za prihvaćanje različitog mišljenja? Imate li predrasude prema pripadnicima drugih kršćanskih Crkava?
* Što vas priječi u prihvaćanju zajedništva s drugim kršćanima?

**8. AUTORITET I SUDJELOVANJE**

**Biblijski tekstovi kao polazište**

**1Kor 12,4-11.28-31**

***Iz Prve poslanice Kološanima***

***Različiti su dari, a isti Duh; i različite službe, a isti Gospodin; i različita djelovanja, a isti Bog koji čini sve u svima. A svakomu se daje očitovanje Duha na korist. Doista, jednomu se po Duhu daje riječ mudrosti, drugomu riječ spoznanja po tom istom Duhu; drugomu vjera u tom istom Duhu, drugomu dari liječenja u tom jednom Duhu; drugomu čudotvorstva, drugomu prorokovanje, drugomu razlučivanje duhova, drugomu različiti jezici, drugomu tumačenje jezika. A sve to djeluje jedan te isti Duh dijeleći svakomu napose kako hoće.***

***I neke postavi Bog u Crkvi: prvo za apostole, drugo za proroke, treće za učitelje; onda čudesa, onda dari liječenja; zbrinjavanja, upravljanja, razni jezici. Zar su svi apostoli? Zar svi proroci? Zar svi učitelji? Zar svi čudotvorci? Zar svi imaju dare liječenja? Zar svi govore jezike? Zar svi tumače? Čeznite za višim darima! A evo vam puta najizvrsnijega!***

**Ef 4, 11-13**

***Iz Poslanice Efežanima***

***On i »dade« jedne za apostole, druge za proroke, jedne opet za evanđeliste, a druge za pastire i učitelje da opremi svete za djelo služenja, za izgrađivanje Tijela Kristova dok svi ne prispijemo do jedinstva vjere i spoznaje Sina Božjega, do čovjeka savršena, do mjere uzrasta punine Kristove.***

*Nakon pročitanog ulomka svećenik/župnik može održati nagovor ili se sudionicima može objasniti metoda* ***Lectio divina*** *te im dati vremena da prema tim koracima mole nad predloženim tekstom. Sudionici mogu u grupi podijeliti svoje doživljaje i poticaje.*

**Uvod u temu**

AUTORITET I SUDJELOVANJE

Crkva je zajednica koja je po svome ustrojstvu hijerarhijska i u kojoj su pastiri (rimski biskup, zbor biskupa, svećenstvo) autentični čuvari, tumači i svjedoci vjere cijele Crkve, a dioništvo vjernika laika u Kristovoj kraljevskoj, svećeničkoj i proročkoj službi događa se sakramentom krštenja, odnosno participiranjem Kristova vjernika u općem svećeništvu koje nosi odgovornost u suradnji s ministerijalnim svećeništvom (klerom). Ministerijalno svećeništvo u službi je općeg svećeništva svih vjernika. Prema tome, vjernici laici nisu samo uslužno pastoralno odredište nego trebaju biti aktivni nositelji pastorala na temelju svoga poslanja, tj. krsnog svećeništva.

**Pitanja za raspravu**

* Njeguje li se u mojoj župi sinodalni oblik pastorala prema kojemu nositelj pastorala nije samo župnik nego župa na čijem je čelu župnik?
* Kako se provodi u djelo timski rad i suodgovornost u ostvarenju prepoznatih ciljeva (timski rad između svećenika/župnika i vjernika laika/župljana)? Kako se vrednuje i tko vrednuje timski rad i suodgovornost?
* Imamo li priliku u svojoj župnoj zajednici sudjelovati u stvaranju pastoralnog plana? Mogu li predlagati inicijative i aktivnosti? Koliko sam spreman/na podmetnuti svoja leđa u njihovoj provedbi? Koliko se svećenik savjetuje s vjernicima? Tko savjetuje župnika/svećenika pri donošenju odluka važnih za župu? Kako djeluju župno pastoralno i ekonomsko vijeće u našoj župi?
* Kako se odazivamo na pozive župnika/svećenika/voditelja određenih skupina na određene susrete i događanja? Tko se najčešće odaziva? Tko se osjeća pozvanim doći kada se svima upućuje poziv?
* Kakav je odnos svećenika prema obiteljima? Kakav je odnos prema djeci?
* Što može jedna župna zajednica činiti da bi se mladi odlučivali za duhovna zvanja?
* Kako Crkva (župna zajednica) može pomoći zaručnicima u pripravi za ženidbu, mladim bračnim parovima i mladim obiteljima u njihovu ljudskom i duhovnom rastu?
* Kako se mi vjernici brinemo za svojega župnika? Na koji ga način podupiremo u njegovu zvanju i službi?

*\*Sudionicima se pročita pitanje te im se ostavi nekoliko trenutaka da osobno razmisle o pitanju (pitanja im se mogu podijeliti na papiru gdje mogu onda pisati osobne bilješke). Nakon toga slijedi razgovor u grupi i pisanje zajedničkog sažetka.*

*\*IZVOR: Pripremni dokument; Vademecum; LG; Slavko Zec – Milivoj Guszak, Vjernici laici u vršenju vlasti upravljanja – suradnja ili sudjelovanje?*

**9. RAZLUČIVANJE I ODLUČIVANJE**

**Iz *Djela apostolskih* (*Dj* 15, 1-21)**

**Uto neki siđoše iz Judeje i počeše učiti braću: »Ako se ne obrežete po običaju Mojsijevu, ne možete se spasiti.« Kad između njih te Pavla i Barnabe nasta prepirka i raspra nemalena, odrediše da Pavao i Barnaba i još neki drugi između njih uzađu u Jeruzalem k apostolima i starješinama poradi tog pitanja.**

**Oni su dakle, ispraćeni od Crkve, prolazili kroz Feniciju i Samariju pripovijedajući o obraćenju pogana i donoseći svoj braći veliku radost. Kada pak stigoše u Jeruzalem, primi ih Crkva, apostoli i starješine. Ispripovjediše što sve Bog učini po njima.**

**Onda ustanu neki od onih što iz farizejske sljedbe bijahu prigrlili vjeru pa reknu: »Treba ih obrezati i zapovjediti im da opslužuju Zakon Mojsijev.«**

**Nato se apostoli i starješine sastanu da to razmotre. Nakon duge raspre ustade Petar i reče im: »Braćo, vi znate kako me Bog od najprvih dana između vas izabra da iz mojih usta pogani čuju riječ evanđelja i uzvjeruju. I Bog, Poznavatelj srdaca, posvjedoči za njih: dade im Duha Svetoga kao i nama. Nikakve razlike nije pravio između nas i njih: vjerom očisti njihova srca. Što dakle sada iskušavate Boga stavljajući učenicima na vrat jaram kojeg ni oci naši ni mi nismo mogli nositi? Vjerujemo, naprotiv: po milosti smo Gospodina Isusa spašeni, baš kao i oni.«**

**Nato sve mnoštvo umuknu. Slušali su Barnabu i Pavla koji pripovijedahu kolika je znamenja i čudesa Bog po njima učinio među poganima.**

**Kad oni ušutješe, progovori Jakov: »Poslušajte me, braćo! Šimun je izložio kako se Bog već na početku pobrinu između pogana uzeti narod imenu svojemu. S time su u skladu riječi Prorokâ. Ovako je doista pisano:**

**Nakon toga vratit ću se   
i opet podići pali šator Davidov,   
iz ruševina ga podići,   
opet ga sazidati   
da preostali ljudi potraže Gospodina   
i svi pogani na koje je zazvano ime moje,   
govori Gospodin,   
koji to obznanjuje odvijeka.**

**Zato smatram da ne valja dodijavati onima koji se s poganstva obraćaju k Bogu, nego im poručiti da se uzdržavaju od mesa okaljana idolima, od bludništva, od udavljenoga i od krvi. Ta Mojsije od pradavnih naraštaja ima po gradovima propovjednike koji ga u sinagogama svake subote čitaju.«**

U sinodskome stilu donosimo odluke razlučujući što Duh Sveti govori pomoću cijele naše zajednice.

* Kojim se metodama i putovima služimo u procesima odlučivanja?
* Kako se oni mogu poboljšati?
* Kako promičemo sudjelovanje u odlučivanju unutar hijerarhijskih struktura?
* Pomažu li nam metode odlučivanja da osluškujemo cjelokupan Božji narod?
* Kakav je odnos između savjetovanja i odlučivanja te kako ih ostvarujemo?
* Koja sredstva i postupke rabimo kako bismo promicali transparentnost i odgovornost?
* Kako možemo rasti u zajedničkom duhovnom razlučivanju?
* Imamo li priliku u svojoj župnoj zajednici sudjelovati u stvaranju (godišnjeg) pastoralnog plana?
* Kako se odazivamo na pozive župnika/svećenika/voditelja određenih skupina na određene susrete i događanja? Tko se najčešće odaziva? Tko se osjeća pozvanim doći kada se svima upućuje poziv?
* Tko u našoj župnoj zajednici donosi odluke o pitanjima bogoslužja, kateheze i drugih pastoralnih aktivnosti? Koliko se vjernici mogu, a koliko žele uključiti u savjetovanje, predlaganje?
* Imaju li svećenici uho za prijedloge, pitanja i traženja vjernika?
* Jesu li svećenici spremni komunicirati s vjernicima o svojim planovima?
* Koliko se svećenik savjetuje s vjernicima? Tko savjetuje župnika/svećenika pri donošenju odluka važnih za župu?
* Pomažemo li svojem župniku u donošenju važnih odluka za život župne zajednice?
* Jesu li naši vijećnici u župnim pastoralnim i ekonomskim vijećima odgovorni suradnici? Jesmo li ih uputili u njihove dužnosti, obveze i prava? Jesmo li spremni čuti njihove prijedloge i poštivati ih?
* Jesu li vjernici angažirani i spremni izgrađivati svoju župnu zajednicu?
* Tko je pozvan tražiti nove putove u životu Crkve, župne zajednice?
* Kako vjernici prihvaćaju novìne u župi?
* Možemo li za našu župnu zajednicu reći da ju svećenik i vjernici zajedno izgrađuju?
* Kako bi se vjernici mogli više angažirati u životu župne zajednice? Kako mogu bolje surađivati sa župnikom? Gdje bi se dodatno mogli uključiti?
* Osjećamo li svoj dio odgovornosti u životu župe, poslanju Crkve, spasenju duša?

**10. ODGAJATI SE U SINODALNOSTI**

**Iz *Evanđelja po Marku* (*Mk* 6, 7-13. 30. 9, 38-40)**

**Dozva dvanaestoricu te ih poče slati dva po dva dajući im vlast nad nečistim dusima. I zapovjedi im da na put ne nose ništa osim štapa: ni kruha, ni torbe, ni novca o pojasu, nego da nose samo sandale i da ne oblače dviju haljina.  
I govoraše im: »Kad uđete gdje u kuću, u njoj ostanite dok ne odete odande. Ako vas gdje ne prime te vas ne poslušaju, iziđite odande i otresite prah ispod svojih nogu njima za svjedočanstvo.«  
Otišavši, propovijedali su obraćenje, izgonili mnoge zloduhe i mnoge su nemoćnike mazali uljem i oni su ozdravljali.**

**Uto se apostoli skupe oko Isusa i izvijeste ga o svemu što su činili i naučavali.**

**Reče mu Ivan: »Učitelju, vidjesmo jednoga kako u tvoje ime izgoni zloduhe. Mi smo mu branili jer ne ide s nama.« A Isus reče: »Ne branite mu! Jer nitko ne može učiniti nešto silno u moje ime pa me ubrzo zatim pogrditi. Tko nije protiv nas, za nas je.«**

*Sinodalnost uključuje osjetljivost na promjenu, formaciju i neprestano učenje.*

* Kako naša crkvena zajednica formira ljude da budu sposobniji za zajednički hod, slušanje jedni drugih, sudjelovanje u poslanju te za uključivanje u dijalog?
* Kakva se formacija nudi da bi se pospješilo razlučivanje i obnašanje vlasti na sinodalan način?
* Postoji li svijest vjernika laika (i svećenika) da su Crkva? Kada rabimo riječ „Crkva“ –

na što/koga se ona odnosi?

* Kako trebamo buditi svijest Crkve da je Crkva?
* Je li bilo teško pronaći župnog koordinatora i suradnike za župni tim? Kako možemo formirati ljude koji trebaju biti voditelji, koordinatori, animatori? Što činimo, što bismo još mogli činiti?
* Gdje se formiramo mi vjernici? Što nas formira za vjernički život? Kakva formacija nam je potrebna? U čemu bismo se trebali, željeli više izgrađivati?
* Kako se formiraju liturgijski službenici: ministranti, čitači, pjevači, orguljaši, zborovođe, izvanredni služitelji pričesti, sakristani, zvonari? Jesmo li poučljivi? Spremni rasti? Mijenjati sebe i (svoj) pristup?
* Jesu li naše obitelji mjesto odgoja za život vjere i život u Crkvi? Kako se danas djeca odgajaju u vjeri? Što bismo mogli učiniti više za njih?
* Slažete li se s tvrdnjom da je autentičan život vjernika (svećenika) dobro polazište odgoja u vjeri i sinodalnosti (življenju zajedništva)? Što znači biti autentičan kršćanin (vjernik)? Jesmo li autentični?
* Jesu li angažirani vjernici u našoj župi primjer i poticaj drugima u življenju vjere? Kako drugi vjernici gledaju na njih? Jesu li oni poveznica ili prepreka u izgradnji zajedništva?
* Kako se svatko od nas stavlja na raspolaganje župnoj zajednici?